**Vedtekter for Egenes Idrettsbarnehage**

**1. Eierforhold**

Barnehagen drives som et aksjeselskap(AS). Barnehagen eies av Svein Aase, adresse Hitraveien 10.

**2. Formål**

Formål for barnehage

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til utrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Virksomheten har et ideelt(ikke økonomisk) formål. Virksomheten skal drives i samsvar med de gjeldende lover og forskrifter for barnehagevirksomhet.

**(Barnehageloven § 1 Formål)**

**3. Styret**

Barnehagen ledes av styret, som er barnehagens høyeste myndighet mellom årsmøtene. Styret er arbeidsgiver og har dermed arbeidsgiveransvaret for barnehagen. Styret har ansvaret for driften av barnehagen i henhold til gjeldende lover og forskrifter.

Barnehagens virksomhetsleder er arbeidsgivers representant i barnehagen.

**Styrets sammensetning:**

Styret består av styreleder + 2 styremedlemmer. Virksomhetsleder er fast sekretær for styret.

**Styrets arbeidsform:**

Styrets leder skal sørge for behandling av aktuelle saker som hører inn under styret. Styremedlemmene og daglig leder kan kreve at styret behandler bestemte saker. Styremøter og annen styrebehandling varsles på hensiktsmessig måte og med nødvendig frist.

Styret skal behandle saker i møte, hvis ikke styrets leder finner at saken kan forelegges skriftlig eller behandles på annen betryggende måte.

Styrebehandlingen ledes av styrelederen.

**Styrets arbeidsoppgaver:**

* Styret skal sørge for at barnehagens formål blir realisert.
* Styret har ansvar for barnehagens økonomi og bemanning.
* Styret har ansvaret for å fastsette budsjettet og å orientere om budsjettet på årsmøtet.
* Styret har ansvar for en betryggende regnskapsførsel, og at regnskapet, sammen med styrets beretning, skal forelegges årsmøtet.
* Styret skal fastsette størrelsen på oppholdsbetalingen, gebyr for manglende henting av barn, og gebyr for manglende dugnad.
* Styret ansetter daglig leder.
* Styret skal utarbeide en styreinstruks.

**4. Virksomhetsleder (Styrer)**

Barnehagens virksomhetsleder ansettes av styret. Virksomhetsleder er barnehagens daglige administrative og pedagogiske leder. Virksomhetsleder har ansvar for at barnehagen har et intern- kontrollsystem som er i henhold til gjeldende lover og forskrifter. Virksomhetsleder står for den daglige ledelsen av barnehagens virksomhet og skal følge de retningslinjer og pålegg styret har gitt. Den daglige ledelsen omfatter ikke saker som etter forhold er av uvanlig art eller stor betydning. Virksomhetsleder skal sørge for at barnehagens regnskap er i samsvar med lov og forskrifter, og at formuesforvaltningen er ordnet på en betryggende måte.

Styret kan til enhver tid kreve at virksomhetsleder gir styret en nærmere redegjørelse om bestemte saker. Slik redegjørelse kan også kreves av det enkelte styremedlem. Virksomhetsleder skal gi slik redegjørelse som ett styremedlem ber om til samtlige av styrets medlemmer.

**5. Samarbeidsutvalgets sammensetning og myndighet**

Samarbeidsutvalget skal være et rådgivende, kontaktskapende og samordnende organ. Utvalget skal særlig være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet.

1. Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene.

2. Saker som gjelder ansettelser, opptak av barn og lignende skal ikke behandles av samarbeidsutvalget.

3. Samarbeidsutvalget består av en representant fra foreldrene og en fra de ansatte og eiers representant. Virksomhetsleder er sekretær. Foreldre og ansatte skal delta med like mange representanter.

4. Eier avgjør selv hvem som skal delta som representant i samarbeidsutvalget. Eier kan ikke

stille med flere representanter enn foreldre/ansatte har.

5. Samarbeidsutvalget konstituerer seg selv, og velger selv sin leder. Som samarbeidsutvalgets vedtak gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for.

6. Møter i samarbeidsutvalget holdes etter en plan fastsatt av samarbeidsutvalget, og for øvrig når samarbeidsutvalgets leder finner det nødvendig.

Det føres egen protokoll for samarbeidsutvalget, som skal inneholde de vedtak som samarbeidsutvalget har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Samarbeidsutvalgets medlemmer signerer protokollen. Protokollen er tilgjengelig kun for samarbeidsutvalgets medlemmer, styret, virksomhetsleder, og de personer samarbeidsutvalget gir tilgang.

**6. Foreldreutvalget/ FAU**

Foreldreutvalget skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

1. FAU består av en forelder/foresatte- representant fra hver avdeling.

2. FAU velger foreldrerepresentant til Samarbeidsutvalget/ SU.

3. FAU skal bli forelagt og har rett til å uttale seg i saker av viktighet for foreldrenes forhold til

barnehagen.

4. Barnehagens virksomhetsleder har ansvaret for å innkalle til det første FAU møtet i barnehageåret.

Referatene fra FAU- møtene legges passord beskyttet på barnehagens hjemmeside.

**7. Opptakskrets:**

Barn i Stavanger kommune og omegn

**8. Opptakskriterier**

Opptakskriterier i henhold til Norsk lovgivning og med følgende prioriteringer i henhold til barnehageloven. Iht. barnehageloven § 13 har barn med nedsatt funksjonsevne og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd, rett til prioritet ved opptak i barnehage.

1) Eiers barnebarn

2) Barn av ansatte

3) Søsken av barn som allerede har plass i Egenes Idrettsbarnehage

4) Søsken av barn som har gått i Egenes Idrettsbarnehage

5) Barn som har satt Egenes Idrettsbarnehage som 1.prioritet

6) Søkere som kan bidra barnehagen med å fremme dens spesifikke satsingsområder kan vi stille 2 plasser til disposisjon pr år

7) Søkere som bor i Egenes Park.

Barnehagen skal tilstrebe en hensiktsmessig alderssammensetning og sikre en forsvarlig drift. Styret kan endre denne bestemmelsen. Barnehagen driver med aldersinndelte grupper og tar inn etter hvilken aldersgruppe(avdeling) som får ledig plass.

Det tildeles i utgangspunktet bare heldags plasser. Søknad om delt barnehageplass behandles særskilt i eierstyret og innvilges kun unntaksvis.

Før et barn begynner i barnehagen skal det legges frem helseerklæring om barnets helsetilstand. Det kan ikke søkes for et barn som ikke er født.

Søknad om opptak skjer på fastsatt skjema.

Lenke: <https://stavanger.ist-asp.com/stavangerpub/login.htm>

Barn som har fått plass i barnehagen beholder plass fram til skolestart.

**9. Opptak**

Ved opptak av barn skal det legges vekt på at gruppesammensetningen mht. alder, kjønn etc., blir så god som mulig, slik at barnehagelovens formålsparagraf ivaretas på en skikkelig måte.

Barnehagen er underlagt kommunalt samordna opptak. Barnehageåret starter 15. August og avsluttes 14. August påfølgende år. Opptaket blir gjort etter retningslinjer gitt av kommunen

**Informasjon ved tildeling av plass**

Ved tildeling av barnehageplass skal søker få tilsendt:

* Tilbudsbrev
* Barnehagens vedtekter
* Orientering om foreldrebetaling og satser
* Helse- erklæringsskjema
* Foreldre kontrakt (etter svart ja til plassen)

**10. Oppsigelse**

Gjensidig oppsigelsestid er på 3 måneder, regnet fra den 1. I måneden etter oppsigelsen er mottatt. Oppsigelse må skje skriftlig og foreldrebetalingen påløper i oppsigelsestiden.

Slutter barnet etter 1.mars skal det betales for resten av barnehageåret. Dersom et nytt barn ønsker å overta denne plassen før tre måneder er gått er barnehagen åpen for en slik løsning.

**11. Permisjon**

Det må betales for barnehageplassen dersom permisjonen er mindre enn 4 måneder. Oppstart etter endt permisjon utover 4 måneder, er når det er ledig plass i barnehagen. Det kan ikke søkes permisjon for mer enn 1 år om gangen. Maks permisjonstid er 2 år. Virksomhetsleder for barnehagen innvilger og administrerer permisjonene.

**12. Klage på opptak**

Søkere til barnehageplass i samordnet opptak kan klage på avslag på søknad om barnehageplass, jf.

Barnehagelovens forskrift om saksbehandlingsregler ved opptak i barnehage. Ved hovedopptak kan søker klage over avslag på søknad om barnehageplass og på avslag om å få sitt første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehageloven § 13 klage dersom de ikke tilbys plass. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage, (forskrift 2005-12-16 nr. 1477)

**13. Planleggingsdager**

Barnehagen har 5 planleggingsdager i løpet av året og da holdes barnehagen stengt.

**14. Åpningstid**

Eierstyret fastsetter åpningstider.

Barnehagens åpningstid er fra klokken. 07.15-16.45. Barna skal være ute av barnehagen innen stengetid. Barn som blir hentet for sent blir fakturert med 1000 kroner pr påbegynt halv time.

Barnehagen holdes åpen 5 dager pr. uke, mandag til og med fredag.

Barnehagen er åpen alle ordinære arbeidsdager, unntatt julaften, nyttårsaften og onsdag før skjærtorsdag, da holdes barnehagen stengt.

Barna skal tas ut av barnehagen 4 uker pr. år, derav 3 uker sammenhengende i løpet av sommerferien. Vi regner ferietiden fra 23.juni til 17.august.

Barnehagen holder stengt 2 uker i juli, uke 29 og 30.

Styret kan endre denne bestemmelsen.

Foreldre/ foresatte er ansvarlige for sine barn når de har fått kontakt med personell i barnehagen. Personalet krysser da ut barnet og anser det som hentet.

Barn får ikke lov og gå ut av porten eller forlate barnehagen uten foresatte.

Barnehagen er ikke ansvarlig eller erstatningspliktig for tøy og andre private eiendeler som forsvinner i barnehagen.

**15. Foreldrebetalingen**

Stortinget har fastsatt at maksimalprisen for barns opphold i barnehagen skal være 29 205 kroner pr. år, altså 2655 kroner i 11 mnd. for et barn. Maksimalprisen gjelder alle barnehager, private og kommunale. Vi følger eventuelle maksprisendringer.

Barnehagen har fokus på ernæring og tar 1050 kroner i kost penger pr. måned. Vi dekker da alle måltider i barnehagens åpningstid - frokost, varm lunsj og ettermiddagsmåltid. Kostpengene indeksreguleres årlig v/ nytt barnehageår f.o.m. august 2017 (da fra juli 2015). Over/ underskudd i matbudsjettet faktureres/ tilbakebetales i slutten av barnehageåret, april/ mai.

Vanntilvenning: Foreldrene har godkjent å betale en årlig sum på ca 350 kroner for at deres barn skal ha vanntilvenning i bassenget i kjelleren. Dette dekker kun de faktiske utgiftene barnehagen har med å leie bassenget.

Foreldrebetalingen fastsettes av styret

* Det blir betalt 11 måneder pr. år, juli er betalingsfri
* Det blir gitt søsken moderasjon på foreldrebetalingen
* Alle foreldre må opprette avtalegiro med tanke på foreldrebetalingen

**Moderasjonsordninger**

1. Søskenmoderasjon

* 30% for barn nr 2
* 50% for barn nr 3
* 75% for barn nr 4
* 30% for barn i korttidsbarnehage og barnepark når søsken samtidig går i ordinær barnehage

Søskenmoderasjon gis på de rimeligste plassene

**2. Moderasjon / friplass på økonomisk grunnlag**

Familier med inntekt under 562 048 = 8G (G= folketrygdens grunnbeløp) kan søke om

moderasjon / friplass på økonomisk grunnlag. Graden av reduksjon vil bli fastsatt ut fra familiens totale økonomiske situasjon.

**3. Spesialpedagogisk hjelp**

Barn som mottar spesialpedagogisk hjelp i henhold til opplæringsloven innvilges 50% friplass.

**Søknad om moderasjon/friplass**

Foresatte har selv ansvar for å søke om moderasjon eller friplass. Det må søkes på ny for hvert år.

**Frist:** **1.mai**. Søknadsskjema fås i barnehagen. Dokumenterte opplysninger om familiens samlede inntekter må følge med søknaden. Eventuell moderasjon innvilges når barnehagen har mottatt fullstendig søknad, dvs. når alle inntekter og utgifter er dokumentert. Høyeste sats vil bli krevd inntil vedtak om moderasjon foreligger. Reduksjon i betaling med tilbakevirkende kraft innvilges ikke.

**16. Forsikring**

Barnehagen har forsikring i storebrand – if gjennom vårt medlemskap i Private Barnehagers Landsforbund, Arbeidsgiverforeningen.

**17. HMS**

Barnehagen skal foreta internkontroll etter gjeldende regler og forskrifter.

**18. Dugnad**

Det vil bli satt opp dugnadsarbeid 2 ganger i året (høst og vår). Foresatte til barn i barnehagen er forpliktet til å stille på dugnad. Det føres oversikt over utførte dugnadstimer. Arbeid i su og foreldrerådet eller verv i eierstyret teller som dugnadsarbeid. De som uteblir fra dugnad blir fakturert med 200 kroner pr time.

**19. Andre opplysninger av betydning, jfr. barnehageloven § 7**

Iht. barnehageloven § 7 skal barnehagevedtektene gi opplysninger som er av betydning for foreldrenes/de foresattes forhold til barnehagen. Det vises i den anledning til avtale om disponering av barnehageplass som signeres som aksept av tilbud om barnehageplass. I avtalen er rettigheter og forpliktelser i avtaleforholdet detaljert regulert.

Noen vilkår fra nevnte avtale siteres i tillegg her:

* Styret i barnehagen forbeholder seg retten til å kunne endre vilkårene i denne avtale. Slik endring skal varsles skriftlig med minst 2 måneders frist før iverksettelse. Vilkårsendring gir foresatte rett til å si opp plassen med 1 måneds oppsigelsestid fra varselet er mottatt. Slike endringer kan være, men er ikke begrenset til, foreldrebetaling, gebyr, åpningstider og matpenger. Foreldrebetalingen er pr. i dag kr. 2580,- pr. mnd. Kostpenger kommer i tillegg, 1050 kroner i måneden.
* Tilbudet om barnehageplass løper fra mottatt plass og frem til skolepliktig alder.
* Ved mislighold av avtalen fra barnehagens side kan foresatte ha rett til prisavslag og erstatning. Dersom misligholdet er vesentlig kan barnehageplassen sies opp med øyeblikkelig virkning.
* Ved betalingsmislighold kan barnehagen kreve forsinkelsesrente iht. lov om forsinkelsesrente.
* Ved vesentlig mislighold kan barnehageplassen sies opp med øyeblikkelig virkning.